Pretorius-standbeelde blink gepoetsTer viering van Andries Pretorius se verjaarsdag op 27 November is hy en sy seun Marthinus Wessel (MW) se standbeelde nou weer skitterblink. (Foto: Verskaf) Ter viering van Andries Pretorius se verjaarsdag op 27 November is hy en sy seun Marthinus Wessel (MW) se standbeelde voor die Pretoriase stadsaal nou weer skitterblink. Lede van die FAK-Moot-Kultuurnetwerk, MagaliesMoot Volkspele-laer, vrywilligers en selfs nasate van Pretoria se volksleiers het Saterdag byeengekom om albei Pretoriusse se standbeelde skoon te maak. Die span het terselfdertyd ook hoofman Tshwane se standbeeld, wat agter die Pretorius-standbeelde staan, skoongeskrop. Barry Müller, projekorganiseerder van FAK-Kultuurnetwerke in Gauteng, het tydens die skoonmaakaksie ŉ eretoekenning aan Quentin Meyer, getroue FAK-Kultuurnetwerklid en trotse ondersteuner van Afrikanerkultuur en -geskiedenis, oorhandig. “Quentin jy maak ŉ regte lewende verskil. Baie dankie.” Dr. Danie Langner, besturende direkteur van die FAK, sê: “Elke geslag het unieke uitdagings, maar in eie tyd en konteks tree daar ook unieke helde in. Helde soos Quentin Meyer wat eie verantwoordelikheid neem om in sy gemeenskap die verskil te wees.” Langner verduidelik dat dit ŉ voorreg en lekker is om vir Meyer met die FAK-toekenning dankie te sê omdat hy reeds vir jare op eie tyd en koste Afrikaner-erfenis in Pretoria versorg. “Soms saam met ander vrywilligers, soms alleen. Hy ontdek vergete grafte van groot helde en maak dit skoon, was graffiti van ons monumente af, maak mense bewus van ons erfenis en mobiliseer vrywilligers. “Quentin het, soos die meeste van ons gemeenskapshelde, nog nooit ŉ dankie, medalje of erkenning verwag nie. Dit is ŉ opreg bedoelde dankie vir jou onbaatsugtige en inspirerende diensbaarheid.” Quentin Meyer, Marinda en Tobie Malan, Eddie Eagleton en klein Eduard Schoeman help almal om die standbeeld van Marthinus Wessels Pretorius voor die Pretoriase stadsaal skoon te maak. (Foto: Verskaf) Andries is die vader van Pretoria en die hoofstad is ook na hom vernoem. Sy seun, MW, was die eerste president van die ZAR. Pretorius (sr.) is op 27 November 1798 in Graaff-Reinet gebore. Die naam Pretoria is die vroulike vorm van die van Pretorius in Latyn. Pretoria is na Andries Pretorius, kommandant‑generaal van die ZAR en aanvoerder van die Voortrekkers by die Slag van Bloedrivier, vernoem. Hy is op 23 Julie 1853 op Grootplaas, naby Pretoria, oorlede. Sy seun, MW, was die stigter van die Jakarandastad. Pretoria se munisipaliteit is later na Tshwane vernoem. Die beeldhouer Coert Steynberg het albei standbeelde, Andries fier op ŉ perd en dié van MW ŉ hele ent voor hom met ŉ watervywer tussen hulle, gemaak. Die ruiterbeeld, twee maal lewensgrootte, in brons, op ŉ hoë voetstuk van graniet, oorheers die plein voor die stadshuis. Die perd lyk uitgeput, die ruiter egter fier en regop, met sy pluiskeilagtige hoed op sy kop, net soos by sy standbeeld in Graaff-Reinet waar hy ook die ongewone hoofdeksel op het. Dit is in navolging van die bekende skildery wat daar van Pretorius bestaan. Die ruiter het die teuels in sy linkerhand, ŉ geweer in sy regterhand met die loop wat skuins na onder wys, kruithoring agter die rug. Die beeld het £20 000 (R40 000) gekos. Op die ruiterbeeld se voetstuk staan slegs die volgende: Andries Wilhelmus Jacobus Pretorius 1798-1853. Die beeldegroep is op 21 Oktober 1955 ter viering van Pretoria se eeufeesviering onthul. Bestcare-nooddiens was ook Saterdag daar om seker te maak niemand kry seer nie waar hulle op steierwerk en lere albei standbeelde van bo tot onder skoongespuit en gewas het. Coastal Tool Hire Centurion het die steierwerk geborg en Die Skuur-kroeg het ŉ watertenk beskikbaar gestel.